Robert Bresson
Store norske leksikon,Kunst og estetikk,Film, TV og teater,Film og TV,Europeisk film og TV,Europeiske filmskapere
Robert Bresson var en fransk filmregissør. Han er en av de betydeligste personlighetene i etterkrigstidens franske film.
Bresson var manusforfatter fra 1933, og fikk sin spillefilmdebut med Les Anges du Péché (Syndens engler, 1943). Allerede med den brilliante Les Dames du bois de Boulogne (Damene fra Boulogne-skogen, 1945), en anekdote fra Denis Diderots Jacques le Fatalist i Jean Cocteaus anakronistiske bearbeidelse, viste Bresson seg som en ledende regissørpersonlighet.Stor internasjonal oppmerksomhet kom med den inderlige Georges Bernanos-filmatiseringen Journal d'un Curé de Campagne (En landsbyprests dagbok, 1950), hvor den døende unge prestens sjelekvaler formidles av en subjektiv fortellerstil, lavmælt spill og en helt personlig melankolsk-lyrisk tone.Også de neste filmene, som Un Condamné à mort s'est échappé (En dødsdømt er rømt, 1957), Pickpocket (1959), Le Procès de Jeanne d'Arc (1962) og Au Hasard, Baltazar (Min venn Balthazar, 1966), er sentrert om religiøst betonte moralkonflikter. Filmene er preget av en tiltagende visuell askese, med en tilbakeholdenhet i uttrykket og underspillende amatører i alle roller.De senere filmene, Mouchette (Den voldtatte, 1967), Une Femme Douce (Et kvinnesinn, 1969), Lancelot du Lac (1974), Le Diable probablement (Djevelen, formoder jeg, 1977) og L'Argent (Blodpenger, 1983), nærmer seg tidvis det «uttrykksløse» med en desto sterkere vektlegging av handlingens moralske sider.Bresson tilhørte ikke noen skoleretning i fransk film, men hans inntrengende, personlige filmforfatterskap ga ham en høyt respektert posisjon. Les mer i Store norske leksikon Film i Frankrike Litteratur Cunneen, Joseph: Robert Bresson : a spiritual style in film, 2003, isbn 0-8264-1471-0, Finn boken  Reader, Keith: Robert Bresson, 2000, isbn 0-7190-5366-8, Finn boken  Schrader, Paul: Transcendental style in film : Ozu, Bresson, Dreyer, 1972, isbn 0-306-80335-6, Finn boken  Sloan, Joan: Robert Bresson : a guide to references and resources, 1983, isbn 0-8161-8502-6, Finn boken